कहानी - चालें

Sun, 19 May 2024 01:54:39 +0000

"जब से वर्ल्ड बैंक का नाम जुड़ा है तब से ही संस्थान की हालत देश जैसी हो गई। सारा भाईचारा समाप्त। दोस्ती का ढोंग। पांव छूने के बहाने पांव खींचने का काम होने लगा। अदृश्य शतरंज की बिसात बिछी हुई है। सब लोग चालें चल रहे हैं। कई खिलाड़ी मैदान में हैं। कई बार ब्रिज की तरह एक दूसरे के पार्टनर बन जाते हैं। कुछ काल्स देते हैं। फिर अचानक दुश्मन बन जाते हैं। हर एक का एक ही ध्येय है। पैसा कमाना। दूसरों को नीचा दिखाना। यह तो अच्छा हुआ कि गांधी जी ने असहयोग आंदोलन के दौरान साधन की पवित्रता को लेकर आंदोलन वापस ले लिया अन्यथा हम स्वतंत्रता की और ज्यादा वर्षगांठ मना रहे होते। और मूंदड़ा कांड, बोफोर्स, शेयर, अयोध्या, दंगे, रथयात्रा जैसे छोटे-मोटे मामले हमें विचलित नहीं कर रहे होते। विश्व बैंक हमें पूरी तरह से मार चुका होता। धीमा जहर है। मीठा भी। खाने वाले को आनंद आता है। और कब सब समाप्त हो जाता है, मालूम भी नहीं पड़ता। यही हाल हमारे यहां भी है।" खीज भरे स्वर में मिस्टर सतपाल बोले।